กระทรวงพาณิชย์ ชวนเลือกซื้ออาหารราคาประหยัดที่ร้านอาหารธงฟ้า ทางเลือกช่วยลดค่าครองชีพประชาชน
นายอาวุธ วงศ์สวัสดิ์ รองอธิบดีกรมการค้าภายใน กล่าวว่า กรมการค้าภายใน ดำเนินโครงการ “ร้านอาหารธงฟ้า” จำหน่ายอาหารปรุงสำเร็จในราคาประหยัด เพื่อช่วยลดภาระค่าครองชีพให้กับประชาชนและเป็นทางเลือกในการบริโภคอาหารปรุงสำเร็จ ในราคาประหยัด คุณภาพดี ซึ่งในปัจจุบันมีร้านอาหารที่เข้าร่วมโครงการฯ ทั่วประเทศ รวม 5,383 ร้านค้า เป็นร้านอาหารที่มีลักษณะตามหลักเกณฑ์ “อร่อย คุณภาพดี สะอาด ประหยัด” มีรายการอาหารที่ราคาจำหน่าย ไม่เกิน 35 บาท/จาน/ชาม/ถุง นอกจากนี้ ยังได้จัดระดับคุณภาพร้านอาหารธงฟ้า พร้อมทั้งยกระดับให้เป็น ‘ร้านอาหารธงฟ้าติดดาว’ เพื่อพัฒนาและเพิ่มศักยภาพให้มีความสามารถในการแข่งขันมากขึ้น โดยร้านอาหารที่เข้าร่วมต้องผ่านการประเมิน ทั้งด้านคุณภาพ ราคาที่เหมาะสม ความอร่อยของอาหาร สถานที่รับประทาน และบริเวณทั่วไปสะอาดถูกสุขลักษณะ ซึ่งปัจจุบันมีร้านอาหารที่ผ่านการยกระดับให้เป็น “ร้านอาหารธงฟ้าติดดาว” ทั่วประเทศ มีจำนวน 449 ร้านค้า แบ่งเป็น เขตกรุงเทพฯ 22 ร้านค้า ส่วนภูมิภาค 427 ร้านค้า พร้อมเชิญชวนประชาชนที่สนใจแวะชมแวะชิม และผู้ประกอบการที่สนใจสมัครเข้าร่วมโครงการ สามารถสมัคร หรือค้นหาร้านอาหารธงฟ้าได้ที่ https://thongfahfood.dit.go.th